《题昌山圣姥庙》
宋代·甘同叔

分宜古县环清溪，重冈复岭如奔驰。
行逢山断水流处，阅城庙枕山之西。
我来落日在前岭，摩挲一读庐肇碑。
嗟唐去今亦已久，尚余文字光陆离。
云昔秦人有天下，鏖虞六国愚黔黎。
碣山云气望不见，神物乃降江之嫠。
雷轰电合助光怪，蜿蜒随地偕群儿。
赤鱣王鲔奉鼎俎，追逐甘旨怜姥慈。
姥先仙去环仙冷，安能蟠蛰从儿嬉。
刘累不出浮俗隘，况肯委质嬴与斯。
珠宫贝阙世所希，铜环十二白玉扉。
纫兰作仙香披披，招摇手掉芙蓉旗。
哀弹清瑟和宓妃，大川击鼓劳冯夷。
巨鱼踊跃龟兽随，虾蟹琐细不得追。
庙门开阖风颸颸，千年万载龙居之。
野巫侦伺荐酒卮，箫鼓坎坎来宫祠。
五彩不辨虺与暾，聊以幻化惊群迷。
嗟我四海久望霓，无复空抱明月辉。
好施膏泽雨六合，岂止但慰袁人思。
历阶酌水致此辞，退以遗谊传于诗。
才悭语颣论甚卑，龙兮谨勿相诃讥。

作者简介：宋隆兴丰城人，字叔异。孝宗淳熙五年进士。参桂州民曹，摄荔浦县。工诗。有《节轩集》。